Diari Oficial de la Generalitat Valenciana


Sumari del DOGV 9940, del 19-09-2024 (2024/8969)

ANUNCI del conveni tipus de col·laboració entre la Generalitat, a través de la Conselleria de Medi Ambient, Infraestructures i Territori, i el Consorci per a la Gestió de Residus Sòlids Urbans del Baix Vinalopo (Consorci A5), per a inversions destinades a millores d'instal·lacions de gestió de residus.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9940

Data del DOGV
:   19-09-2024

Secció del DOGV
:   V. ANUNCIS - C) ALTRES ASSUMPTES

Número del document
:   2024/8969

CVE
:   TGTH-D-0712-1493

Data del document
:   04-09-2024

Organisme emissor
:   Consorci per a la Gestió de Residus Sòlids Urbans del Baix Vinalopó

Tipus de document
:   Anunci

S'ha subscrit un conveni de col·laboració entre la Generalitat, a través de la Conselleria de Medi Ambient, Infraestructures i Territori, i el Consorci per a l'execució de les previsions del Pla zonal de residus 10, Àrea de gestió A5, per a inversions destinades a millores d’instal·lacions de gestió de residus; i en compliment del que es disposa en l’article 111.3 de la Llei 8/2010, de règim local de la Comunitat Valenciana, es transcriu el seu contingut el text del qual és literalment el següent:

«REUNITS

D’una part, Vicente Martínez Mus, conseller de Medi Ambient, Infraestructures i Territori, actuant en nom i representació d’esta, en virtut de les facultats que li conferixen la Llei 5/1983, de 30 de desembre, del Consell, i el Decret 18/2024, de 12 de juliol, del president de la Generalitat, pel qual se’l nomena persona titular de la Conselleria de Medi Ambient, Infraestructures i Territori, i expressament facultat per a la firma del present conveni per un acord del Consell de data 2 d’agost de 2024

D’una altra part, María Magdalena Martínez Martínez, presidenta del Consorci per a la Gestió de Residus Sòlids Urbans del Baix Vinalopó (Consorci de gestió A5), que actua en l’exercici del seu càrrec i en representació d’este, en virtut de nomenament conferit per acord de la Junta General de l’entitat de 29 de novembre de 2023.

Els dos es reconeixen mútuament capacitat legal necessària per a subscriure el present conveni i a este efecte

MANIFESTEN

Primer. La Unió Europea ha aprovat, amb vigor fins a l’any 2030, el VIII Programa d’acció en matèria mediambiental, en coherència amb els passos fets al llarg del, fins ara vigent, VII Programa de medi ambient, tenint com a fi accelerar la transició ecològica cap a una economia climàticament neutra, sostenible, no tòxica, eficient en l’ús dels recursos, basada en les energies renovables, resilient, competitiva i circular de manera justa, equitativa i integradora, així com protegir, restaurar i millorar l’estat del medi ambient, entre altres coses detenint i invertint la pèrdua de biodiversitat.

Este, junt amb la Directiva 2018/851, que modifica la Directiva 2008/98CE, establix mesures destinades a protegir el medi ambient i la salut humana mitjançant la prevenció o la reducció de la generació i gestió de residus i de l’ús dels recursos mitjançant la reducció de l’impacte global de l’ús dels recursos i mitjançant la millora de l’eficiència d’este ús, elements crucials per a efectuar la transició cap a una economia circular i garantir la competitivitat de la unió a llarg termini.

L’objectiu principal d’estes modificacions és convertir Europa en una societat eficient en l’ús dels recursos, que produïsca menys residus i que utilitze com a recurs, sempre que siga possible, els que no poden ser evitats. En definitiva, substituir una economia lineal basada a produir, consumir i tirar, per una economia circular en la qual es reincorporen al procés productiu una vegada i una altra els materials que contenen els residus per a la producció de nous productes o matèries primeres.

Es reforcen les normes sobre prevenció de residus i s’establixen nous objectius de reciclatge de residus municipals de conformitat amb les directives del paquet d’economia circular de la UE.

La Llei 7/2022, de 8 d’abril, de residus i sòls contaminats, establix en el seu articulat que el Govern i les autoritats competents hauran d’establir mesures econòmiques, financeres i fiscals per a fomentar la prevenció de la generació de residus, la reutilització i reparació, implantar l’arreplega separada, millorar la gestió dels residus, impulsar i enfortir els mercats de productes procedents de la preparació per a la reutilització i el reciclatge, així com perquè el sector dels residus contribuïsca a la mitigació de les emissions de gasos d’efecte d’hivernacle. Amb la finalitat de trencar el vincle entre el creixement econòmic i els impactes sobre la salut humana i el medi ambient associats a la generació de residus, les polítiques de prevenció de residus s’encaminaran a aconseguir un objectiu de reducció en pes dels residus generats, conforme al calendari següent:

1. En 2025, un 13 % respecte als generats en 2010.

2. En 2030, un 15 % respecte als generats en 2010.

Així mateix, l’article 25.2 de la Llei 7/2022 establix la necessitat de millorar l’arreplega separada dels residus a fi de facilitar la preparació per a la reutilització i el reciclatge d’alta qualitat. En este sentit, les entitats locals hauran d’establir l’arreplega separada d’almenys les següents fraccions de residus de competència local:

a) el paper, els metalls, el plàstic i el vidre,

b) els bioresidus d’origen domèstic, abans del 30 de juny de 2022, per a les entitats locals amb població de dret superior a cinc mil habitants, i abans del 31 de desembre de 2023 per a la resta. S’entendrà també com a arreplega separada de bioresidus la separació i el reciclatge en origen mitjançant compostatge domèstic o comunitari,

c) els residus tèxtils abans del 31 de desembre de 2024,

d) els olis de cuina usats abans del 31 de desembre de 2024,

e) els residus domèstics perillosos abans del 31 de desembre de 2024, per a garantir que no contaminen altres fluxos de residus de competència local,

f) els residus voluminosos (residus de mobles i estris) abans del 31 de desembre de 2024, i

g) altres fraccions de residus determinades reglamentàriament.

Per a 2035, el percentatge de residus municipals arreplegats separadament serà com a mínim del 50 % en pes del total de residus municipals generats.

De conformitat amb l’article 26 de la Llei 7/2022, amb l’objectiu de complir els objectius de la llei i de contribuir cap a una economia circular europea amb un alt nivell d’eficiència dels recursos, les autoritats competents hauran d’adoptar les mesures necessàries per a aconseguir les fites següents:

a) La quantitat de residus domèstics i comercials destinats a la preparació per a la reutilització i el reciclatge per a les fraccions de paper, metalls, vidre, plàstic, bioresidus o altres fraccions reciclables haurà d’arribar, en conjunt, com a mínim, al 50 % en pes.

b) La quantitat de residus no perillosos de construcció i demolició destinats a la preparació per a la reutilització, el reciclatge i una altra valorització de materials, incloent-hi les operacions de farciment, excloent-ne els materials en estat natural definits en la categoria 17 05 04 de la llista de residus, haurà d’arribar com a mínim al 70 % en pes dels produïts.

c) Per a 2025, s’augmentarà la preparació per a la reutilització i el reciclatge de residus municipals fins a un mínim del 55 % en pes; almenys un 5 % en pes respecte al total correspondrà a la preparació per a la reutilització, fonamentalment de residus tèxtils, residus d’aparells elèctrics i electrònics, mobles i altres residus susceptibles de ser preparats per a la reutilització.

d) Per a 2030, s’augmentarà la preparació per a la reutilització i el reciclatge de residus municipals fins a un mínim del 60 % en pes; almenys un 10 % en pes respecte al total correspondrà a la preparació per a la reutilització, fonamentalment de residus tèxtils, residus d’aparells elèctrics i electrònics, mobles i altres residus susceptibles de ser preparats per a la reutilització.

e) Per a 2035, s’augmentarà la preparació per a la reutilització i el reciclatge de residus municipals fins a un mínim del 65 % en pes; almenys un 15 % en pes respecte al total correspondrà a la preparació per a la reutilització, fonamentalment de residus tèxtils, residus d’aparells elèctrics i electrònics, mobles i altres residus susceptibles de ser preparats per a la reutilització.

Pel que fa a la normativa autonòmica, el Decret 55/2019, de 5 d’abril, del Consell, pel qual s’aprova la revisió del Pla integral de residus de la Comunitat Valenciana (d’ara en avant Decret 55/2019), els efectes del qual es mantenen vigents mitjançant Acord del Consell, de 9 de gener de 2024, definix l’estratègia que s’ha de seguir en matèria de bioresidus a la Comunitat Valenciana a l’establir la implantació de l’arreplega separada en origen de la fracció biodegradable per a produir un compost de qualitat, plantejant els objectius següents:

–  31 de desembre de 2022: 50 % de la totalitat de bioresidus produïts.

Així mateix, el Decret 55/2019 disposa objectius quantitatius de reciclatge de residus domèstics:

–  31 de desembre de 2022: 67 % reciclats respecte a la totalitat de residus produïts.

A més, establix objectius de generació total de rebutjos no valoritzables amb destinació a abocador sobre la totalitat de residus produïts:

–  31 de desembre de 2022: 30 % de rebuig a abocador sobre la totalitat de residus produïts.

D’altra banda, la Llei 5/2022 de residus i sòls contaminats per al foment de l’economia circular a la Comunitat Valenciana establix els següents objectius de reducció del depòsit en abocador per a la fracció resta dels residus domèstics i municipals per a cada una de les plantes de valorització de la Comunitat Valenciana:

–  A partir del 31 de desembre de 2025: la quantitat de fracció resta dels residus destinats a depòsit en abocador no podrà superar el 36 % en pes de la fracció resta dels residus d’entrada en la planta de valorització.

Quant a la normativa europea, les directives 849/2018, 850/2018, 851/2018 i 852/2018 del paquet d’economia circular de la UE incidixen en l’aplicació dels principis d’autosuficiència i proximitat en la gestió dels residus i preveuen l’obligatorietat de l’arreplega separada dels residus municipals en 2021 i de tots els envasos, incloent-hi els compostos per a 2025.

Segon. Este conveni es justifica en la necessitat d’avançar per a aconseguir els objectius establits en la Directiva (UE) 2018/850, del Parlament Europeu i del Consell, de 30 de maig de 2018, per la qual es modifica la Directiva 1999/31/CE relativa a l’abocament de residus, en relació amb l’objectiu comunitari de reducció dels residus depositats en abocadors.

Tercer. En conseqüència, la Llei 8/2023, de 27 de desembre, de pressupostos de la Generalitat per a l’exercici 2024, ha inclòs al consorci per a la gestió de residus sòlids urbans del Baix Vinalopó (Consorci A5)en la línia S0796 «Participació en les entitats competents en l’execució dels plans zonals de residus per a inversions destinades a la millora de les instal·lacions de gestió de residus» com a beneficiari d’una ajuda.

Este conveni s’enquadra dins del Pla estratègic de subvencions de la Conselleria de Medi Ambient, Aigua, Infraestructures i Territori, el qual s’estendrà durant el període 2024-2026, amb un caràcter programàtic, sense que el seu contingut genere drets ni obligacions, i la seua efectivitat queda supeditada a la posada en pràctica de les diferents línies de subvenció, tenint en compte, entre altres condicionants, les disponibilitats pressupostàries de cada exercici.

Quart. És aplicable al present conveni el que es disposa en els articles 28 i següents de la Llei 38/2003, de 17 de novembre, general de subvencions, i en els articles 72 i 73 del Reial decret 887/2006, de 21 de juliol, pel qual s’aprova el Reglament de la Llei general de subvencions.

Quint. L’article 168.1.a de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, establix que podran concedir-se de manera directa les subvencions previstes nominativament en la Llei de pressupostos de la Generalitat, entenent-se com a tals aquelles l’objecte, la dotació pressupostària i el destinatari de les quals figuren inequívocament en els seus annexos.

Les parts reunides acorden formalitzar el present conveni, el contingut del qual es plasma en les següents

CLÀUSULES

Primera. Objectiu

L’objecte del present conveni és fer inversions destinades a l’adquisició i posada en funcionament d’equipament, maquinària i infraestructures destinades a la millora de la gestió consorciada de residus, a l’adequació o construcció d’instal·lacions de transferència, tractament i/o d’eliminació, així com d’ecoparcs fixos i mòbils per als sistemes integrals consorciats de gestió de residus, seguint en tots els casos les actuacions següents:

–  Adquisició i posada en funcionament d’equipament per a millora dels processos de tractament de residus urbans pels òrgans responsables d’àrea de gestió de residus, en les instal·lacions de tractament de residus urbans. Adquisició d’equips per a ampliació de la classificació a altres fraccions de residus urbans en massa, orgànica selectiva o assimilables: fèrrics, alumínics, envasos lleugers, vidre, tèxtils, mobles, estris, residus no mortuoris i podes.

El beneficiari dels equips adquirits serà el consorci/entitat competent per a l’execució de les previsions de la seua àrea de gestió. En el cas de tractar-se d’equipament per a incorporar a instal·lacions de titularitat privada, haurà de constar prèviament acreditada l’acceptació per part de l’empresa concessionària o bé que es tracta d’una nova obligació legal no prevista inicialment. Així mateix, haurà de justificar-se, en el primer mes des de la firma, que no es tracta d’equipament que el contractista està obligat a aportar segons el projecte de gestió.

–  Adquisició i posada en funcionament d’equipament i infraestructures i maquinària per a millora dels processos de compostatge en les plantes de tractament de residus urbans de les entitats responsables de l’àrea de gestió.

– Construcció d’instal·lacions noves de transferència, valorització i/o eliminació de residus urbans de l’entitat responsable de l’àrea de gestió de residus.

– Adquisició i posada en funcionament d’equipament i infraestructures i maquinària de valorització, en les instal·lacions de l’ens responsable de l’àrea de gestió, per a la millora de les condicions de depòsit dels rebutjos en abocador.

En el cas de tractar-se d’instal·lacions de titularitat privada, haurà de constar prèviament acreditada l’acceptació per part de l’empresa concessionària o bé que es tracta d’una nova obligació legal no prevista inicialment. Així mateix, haurà de justificar-se dins de la documentació que s’entrega en la memòria d’inversions, per a entregar en el primer mes des de la firma del conveni, que no es tracta d’equipament que el contractista estiga obligat a aportar segons el projecte de gestió.

– Construcció i instal·lacions noves d’ecoparcs fixos de gestió consorciada i obres i equipaments de millora d’ecoparcs consorciats, així com adquisició d’ecoparcs mòbils de gestió consorciada.

Amb esta finalitat, l’entitat beneficiària presentarà, en el termini d’un mes des de la firma del present conveni, un pla d’inversions o programa de treball en el qual s’incloguen les inversions que pretén escometre en relació amb la subvenció, que serà aprovat, en tot o en part, mitjançant la resolució de l’òrgan competent en matèria de residus de la Conselleria de Medi Ambient, Infraestructures i Territori.

El període durant el qual l’entitat beneficiària haurà de destinar els béns a algun dels fins concrets establits abans, objecte de la subvenció, no podrà ser inferior a cinc anys en cas de béns inscriptibles en un registre públic, ni a dos anys per a la resta dels béns.

No podran ser objecte de subvenció les inversions a què estiga obligada l’entitat adjudicatària del projecte de gestió aprovat per l’entitat beneficiària de la present ajuda i que estiguen incloses en les taxes generades en ocasió de la prestació del servici objecte del contracte.

Segona. Obligacions de la Generalitat

En el present conveni, s’aprova i disposa, a favor de l’entitat mencionada abans, l’import màxim de dos-cents mil (200.000,00€), a càrrec de l’aplicació pressupostària Z49958988.442B00. Línia S0796 «Participació d’entitats competents d’execució dels plans zonals de residus per a inversions de millora d’instal·lacions de gestió de residus» dels pressupostos de la Generalitat Valenciana per a l’exercici 2024.

L’entitat beneficiària haurà de justificar davant de la Conselleria de Medi Ambient, Infraestructures i Territori el valor total de la subvenció concedida.

L’òrgan gestor haurà d’expedir certificació de comprovació i aprovació dels justificants, així com acreditativa del compliment dels fins que justifiquen la concessió de la subvenció d’acord amb el que es disposa en l’Acord, de 3 d’octubre de 2023, del Consell, pel qual es determinen els extrems addicionals per a comprovar per la Intervenció en l’exercici de la fiscalització del gasto.

Tercera. Gastos elegibles

Es consideraran gastos subvencionables o elegibles aquells que, estant correctament justificats de conformitat amb la normativa en vigor, s’hagen executat en termini, siguen necessaris i responguen a la naturalesa i al normal desenrotllament del projecte o l’activitat.

Mitjançant el present conveni, són elegibles els gastos d’inversions destinats a l’adquisició i posada en funcionament d’equipament, maquinària i infraestructures destinades a la millora de la gestió consorciada de residus, adequació o construcció d’instal·lacions de transferència, tractament i/o d’eliminació, així com d’ecoparcs fixos i mòbils per als sistemes integrals consorciats de gestió de residus, des del dia 1 de gener de 2024, de conformitat amb les actuacions especificades en la clàusula primera.

Serà subvencionable l’IVA satisfet per l’adquisició de béns o servicis, sempre que s’acredite documentalment que forma part del cost de l’activitat que s’ha de desenrotllar per l’entitat beneficiària, i que no és susceptible de recuperació o compensació, i, en este cas, s’haurà d’acreditar la no subjecció o exempció d’este impost o la no deducció de l’IVA suportat en l’adquisició de béns i servicis. En el cas que s’haguera transferit o compensat parcialment o no deduïsca cap percentatge de les quotes d’IVA suportades, haurà de presentar una declaració responsable efectuada per la persona que exercix la representació legal, per mitjà de la qual s’acredite no tindre dret a practicar deduccions per les quotes d’IVA que puga suportar.

D’acord amb l’article 31.2 de la Llei 38/2003, de 17 de novembre, general de subvencions, es considerarà gasto efectuat el que ha sigut efectivament pagat amb anterioritat a la finalització del període de justificació determinat per la normativa reguladora de la subvenció.

Esta subvenció no podrà destinar-se a actuacions que hagen de ser finançades mitjançant les taxes generades en ocasió de la prestació del servici, ni per a aquelles actuacions a què estiga obligada l’entitat adjudicatària del projecte de gestió aprovat per l’entitat responsable beneficiària de l’ajuda.

Quarta. Obligacions de l’entitat beneficiària

L’entitat beneficiària assumirà les obligacions següents:

a) Complir l’objectiu, executar el projecte, fer l’activitat o adoptar el comportament que fonamenta la concessió de la subvenció.

b) Justificar davant l’òrgan concedent o l’entitat col·laboradora, si és el cas, el compliment dels requisits i les condicions, així com la realització de l’activitat i el compliment de la finalitat que determinen la concessió o el gaudi de la subvenció. A este efecte, l’entitat beneficiària haurà de presentar declaració responsable del fet que els gastos que s’han presentat per a la justificació corresponen exclusivament a l’activitat d’este consorci.

c) Sotmetre’s a les actuacions de comprovació, que haurà d’efectuar l’òrgan concedent o l’entitat col·laboradora, si és el cas, així com qualssevol altres de comprovació i control financer que puguen fer els òrgans de control competents, tant nacionals com comunitaris, aportant quanta informació siga requerida en l’exercici de les actuacions anteriors.

d) Comunicar a l’òrgan concedent o l’entitat col·laboradora l’obtenció d’altres subvencions, ajudes, ingressos o recursos que financen les activitats subvencionades. Esta comunicació haurà d’efectuar-se tan prompte com es conega i, en tot cas, amb anterioritat a la justificació de l’aplicació donada als fons percebuts.

e) Acreditar, amb anterioritat a dictar-se l’informe-proposta de resolució de la concessió, que es troba al corrent en el compliment de les seues obligacions tributàries i davant de la Seguretat Social, o siga deutora per resolució de procediment de reintegrament de subvencions.

f) Justificar documentalment en el termini de tres mesos, a comptar de la data d’instal·lació i posada en funcionament de l’equip, l’increment produït en la recuperació i el reciclatge de les fraccions de paper, cartó, metalls, vidre, plàstic, bioresidu i altres fraccions de residus en relació amb els equips subvencionats. I, si és el cas, el seu efecte sobre la reducció de rebutjos destinats a eliminació en abocador. El rendiment de l’equip i la seua efectivitat hauran d’estar d’acord amb les previsions incloses en el pla d’inversions o el programa de treball presentat.

g) Disposar dels llibres comptables, registres diligenciats i altres documents degudament auditats en els termes exigits per la legislació mercantil i sectorial aplicable a l’entitat beneficiària en cada cas, així com quants estats comptables i registres específics siguen exigits per les bases reguladores de les subvencions, amb la finalitat de garantir l’exercici adequat de les facultats de comprovació i control.

h) Conservar els documents justificatius de l’aplicació dels fons rebuts, incloent-hi els documents electrònics, mentres puguen ser objecte de les actuacions de comprovació i control.

i) Adoptar les mesures de difusió i publicitat de l’ajuda, com a entitat beneficiària, d’acord amb la Llei 19/2013, de 9 de desembre, de transparència, accés a la informació pública i bon govern, i amb la Llei 1/2022, de 13 d’abril, de la Comunitat Valenciana, de transparència i bon govern de la Comunitat Valenciana.

Així mateix, l’entitat beneficiària haurà de fer la publicitat adequada del caràcter públic del finançament rebut. Les mesures de difusió podran consistir en la inclusió de la imatge institucional de l’entitat concedent, així com en llegendes relatives al finançament públic en cartells, plaques commemoratives, materials impresos, mitjans electrònics o audiovisuals, o bé en mencions fetes en mitjans de comunicació o altres que resulten adequades a l’objecte subvencionat i d’eficàcia equivalent a les mencionades.

j) Procedir al reintegrament dels fons percebuts en els supòsits previstos en l’article 37 de la Llei 38/2003, de 17 de novembre, general de subvencions.

k) En el cas que els compromisos assumits superen els 600.000 euros, dins dels tres mesos següents a la subscripció del conveni, este haurà de remetre’s electrònicament a la Sindicatura de Comptes, segons el que s’establix en l’article 53 de la Llei 40/2015, d’1 d’octubre, de règim jurídic del sector públic.

l) Retre els comptes a què es referix l’article 34.3 de la Llei 7/1988, de 5 d’abril, de funcionament del Tribunal de Comptes, els quals s’instrumentaran a través del compliment de l’obligació de justificació a l’òrgan concedent o l’entitat col·laboradora, si és el cas, de la subvenció, regulada en el paràgraf c de l’apartat 1.

m) Complir la normativa sectorial vigent en matèria de residus.

n) Presentar la documentació acreditativa de no incórrer en cap de les circumstàncies arreplegades en l’article 13.2 i 13.3 de la Llei 38/2003, de 17 de novembre, general de subvencions, feta mitjançant declaració responsable o qualsevol dels mitjans establits en l’article 13.7 d’esta.

ñ) Complir la normativa vigent en matèria d’integració laboral de persones amb discapacitat, en els termes fixats en la Llei 11/2003, de 10 d’abril, sobre l’Estatut de les persones amb discapacitat, així com en el Decret 279/2004, de 17 de desembre, del Consell, pel qual es regulen mesures en els procediments de contractació administrativa i de concessió de subvencions per al foment de l’ocupació de les persones amb discapacitat.

Quinta. Seguiment del projecte

El seguiment es durà a terme tant durant el transcurs de les inversions (amb visites periòdiques, assessorament per telèfon o correu electrònic, etc.), a fi de controlar el bon funcionament, com, una vegada finalitzades estes, per a la valoració dels resultats obtinguts. Este seguiment es durà a terme per la persona coordinadora tècnica membre de la Generalitat de la comissió de seguiment i control establida en la clàusula dècima d’este conveni.

Per part de l’entitat beneficiària es designarà una persona coordinadora tècnica, amb la formació adequada, per a fer el seguiment del projecte d’inversió presentat i que formarà part de la comissió mencionada.

Sexta. Pla de control

L’òrgan gestor efectuarà un control administratiu, operatiu o de qualitat sobre un mínim del 5 % de les ajudes concedides i del 5 % de l’import total concedit, seleccionades mitjançant un procediment aleatori. Este control podrà consistir en:

– Comprovació material amb inspecció física.

– Anàlisi de la memòria elaborat pel beneficiari.

– Confirmació de tercers de les factures emeses al beneficiari vinculats al projecte.

– Compliment de la normativa aplicable.

Verificació de l’aplicació dels gastos i les inversions dels fins previstos:

– Examen documental de la justificació i verificació de la seua integritat.

– Examen dels documents aportats en la justificació.

– Verificació mitjançant l’examen de la comptabilitat i comptes corrents del beneficiari que l’import de la subvenció s’ha ingressat en el compte designat.

– Verificació del finançament de l’activitat que no supera el cost de l’activitat subvencionada.

– Confirmar amb altres administracions públiques les subvencions concedides al mateix beneficiari i per la mateixa activitat.

Sèptima. Forma de pagament i justificació

De conformitat amb l’article 171.1 de la Llei 1/2015, de 6 de febrer, d’hisenda pública, del sector públic instrumental i de subvencions, el pagament de la subvenció s’efectuarà, amb presentació prèvia dels certificats dels pagaments efectuats efectivament per l’entitat beneficiària.

En virtut dels articles 44.8 i 44.18 aa de la Llei 8/2023, de desembre, de pressupostos de la Generalitat per a l’exercici 2024, i amb sol·licitud prèvia, es podrà entregar anticipadament fins a un 100 % de l’ajuda concedida amb caràcter previ a la justificació, sense necessitat de garanties addicionals.

L’entitat beneficiària haurà de presentar un compte justificatiu amb aportació de justificants de gastos que haurà de contindre:

1. Una memòria d’actuació: justificativa del compliment de les condicions imposades en la concessió de la subvenció, amb indicació de les activitats fetes i dels resultats obtinguts.

2. Una memòria econòmica: justificativa del cost de les inversions i actuacions fetes, que haurà de contindre:

a) Una llista classificada dels gastos i les inversions de l’activitat, amb la identificació del creditor i del document, l’import, la data d’emissió i, si és el cas, la data de pagament. En cas que la subvenció s’atorgue d’acord amb un pressupost, s’hauran d’indicar les desviacions esdevingudes.

b) Les factures o els documents de valor probatori equivalent en el tràfic jurídic/mercantil o amb eficàcia administrativa incorporats en la relació a què es fa referència en el paràgraf anterior, juntament amb la documentació acreditativa del pagament efectivament realitzat per l’entitat beneficiària.

c) Certificació de gasto emesa per la persona interventora de l’entitat local beneficiària.

d) Justificació dels contractes que s’adjudiquen, que hauran de sotmetre’s a la normativa general sobre contractació pública.

En la memòria justificativa de l’activitat s’expressarà que les inversions fetes ho són en l’exercici d’una competència pròpia del consorci o l’entitat beneficiària, així com la destinació d’esta. O bé s’acreditarà l’execució d’esta en virtut d’una competència formalment cedida o encomanada per les entitats locals del consorci o entitat beneficiària.

Així mateix, en la memòria justificativa se certificarà que les inversions fetes no estaven previstes en matèria econòmica en els projectes de gestió de residus de l’entitat beneficiària.

El termini de presentació dels documents justificatius de la subvenció finalitzarà el 30 de novembre de 2024, i a càrrec del present conveni es podran finançar les actuacions objecte d’este des de l’1 de gener de 2024, sent la data límit de realització de les activitats subvencionables el 30 de novembre de 2024.

Es podrà concedir una ampliació de termini d’ofici o a petició de l’entitat competent si les circumstàncies ho aconsellen i amb això no es perjudiquen drets de tercers, i no podrà arribar, en cap cas, a ser superior a la data que establisca l’orde anual de la Conselleria d’Hisenda i Administració Pública que regule les operacions de tancament de l’exercici 2024, en relació amb comptabilitat de la Generalitat i determinats organismes autònoms. L’acord d’ampliació serà notificat a l’entitat.

Tant la petició de les entitats interessades com la decisió sobre l’ampliació hauran de produir-se, en tot cas, abans del venciment del termini de què es tracte. En cap cas podrà ser objecte d’ampliació un termini ja vençut. Els acords sobre ampliació de terminis o sobre la seua denegació no seran susceptibles de recurs, sense perjuí del procedent contra la resolució que pose fi al procediment.

No es materialitzaria el pagament de la subvenció si en la data de la tramitació no s’està al corrent en el compliment de les obligacions tributàries i davant de la Seguretat Social, és a dir, deutora per resolució de procediment de reintegrament de subvencions mencionades en la clàusula quarta e del present conveni.

Octava. Compatibilitat

S’establix la compatibilitat amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d’organismes internacionals, sense perjuí del que sobre este tema poguera establir la normativa reguladora de les altres subvencions concurrents.

No obstant això, l’import de la subvenció concedida en cap cas podrà ser de tal quantia que, aïlladament o en concurrència amb altres ajudes, ingressos o recursos, supere el cost de l’activitat subvencionada, de conformitat amb el que establix l’article 19.3 de la Llei 38/2003, de 17 de novembre, general de subvencions.

L’entitat beneficiària que obtinguera una subvenció compatible o incompatible amb l’atorgada a l’empara d’este conveni haurà de comunicar-ho de manera fefaent a l’òrgan concedent, acompanyant còpia de la carta del reintegrament que, si és el cas, haja realitzat.

Novena. Vigència

El termini de vigència del present conveni serà des del moment de la seua firma fins al 31 de desembre de 2024.

Dècima. Òrgan mixt de seguiment i control

Les dos parts convenen la constitució d’una comissió de seguiment integrada per dos persones representants de la Generalitat, designades per la Direcció General de Qualitat i Educació Ambiental, i una d’elles actuarà com a persona coordinadora tècnica, i una tercera coordinadora tècnica, designada per l’entitat, en què s’haurà de procurar la presència equilibrada de dones i hòmens, en aplicació del que es preveu en el III Pla d’igualtat de dones i hòmens de l’Administració de la Generalitat, aprovat per l’Acord de 5 d’agost de 2022.

La Comissió de Seguiment es reunirà quan una de les parts ho sol·licite i ajustarà la seua actuació al que es disposa per al funcionament dels òrgans col·legiats en l’art. 15 i següents de la Llei 40/2015, d’1 d’octubre, del règim jurídic del sector públic, tot això sense perjuí del que s’establix en la clàusula quinta.

Les funcions de la Comissió seran les establides en l’article 9 del Decret 176/2014, de 10 d’octubre, del Consell:

–  Facilitar el desenrotllament efectiu de les actuacions necessàries per al compliment dels fins d’este conveni i del respectiu programa de treball.

– Fer la coordinació i el seguiment de les actuacions desenrotllades en el marc del present conveni, així com l’avaluació continuada d’acords que s’adopten.

– Resoldre, en primera instància, les controvèrsies d’interpretació i compliment que puguen plantejar-se respecte dels convenis subscrits.

– Avaluar el desplegament global d’este conveni.

El règim de funcionament de la comissió haurà d’ajustar-se al que es disposa en la Llei 40/2015, d’1 d’octubre, del règim jurídic del sector públic per als òrgans col·legiats de les administracions públiques.

Una vegada finalitzada la vigència del conveni, i en el termini màxim de tres mesos, s’emetrà un certificat pel centre directiu competent sobre la conformitat respecte a l’execució i liquidació d’este. Esta certificació, que s’incorporarà a l’expedient, es fonamentarà, si és el cas, en l’informe o la valoració final emesa per l’òrgan mixt de seguiment i control, d’acord amb el que s’establix en l’article 13 del Decret 176/2014, de 10 d’octubre, del Consell, que regula els convenis que subscriga la Generalitat i el seu registre.

La còpia de les actes, els acords o els informes que, si és el cas, s’emeten en el desenrotllament i l’execució de les funcions assignades a la comissió es remetran a la Direcció General de Qualitat i Educació Ambiental.

Onzena. Incompliment i reintegrament

Donarà lloc a l’obligació de reintegrar, totalment o parcialment, les quantitats percebudes, així com a l’exigència dels interessos de demora des del moment del pagament de la subvenció fins a la data en què s’acorde la procedència del reintegrament, per l’incompliment de les obligacions i els requisits que s’establixen en este conveni, així com en els supòsits de l’article 37 de la Llei 38/2003, de 17 de novembre, general de subvencions, i normes concordants en relació amb l’article 172 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

S’aplicarà el criteri de proporcionalitat en el reintegrament parcial de la subvenció concedida, en els casos en què siga aplicable.

El procediment de reintegrament s’iniciarà d’ofici per acord de l’òrgan concedent de la subvenció, en virtut dels articles 38 i següents de la Llei 38/2003, de 17 de novembre, general de subvencions, i es garantirà en tot cas l’audiència de l’interessat. El termini màxim per a resoldre i notificar la resolució serà de dotze mesos des del moment en què s’incoe l’expedient de revocació o minoració i, si és el cas, de reintegrament. La resolució del procediment posarà fi a la via administrativa.

S’entén per devolució voluntària d’una subvenció aquella que és feta per la persona beneficiària sense el requeriment previ de l’Administració.

Les quantitats que hagen de reintegrar-se tindran la consideració d’ingressos de dret públic i reportaran un interés de demora en els termes establits en l’article 16 de la Llei 1/2015.

Dotzena. Extinció del conveni i efectes

El present conveni s’extingirà pel compliment de les actuacions que constituïxen el seu objecte, o per incórrer en alguna de les causes de resolució següents:

a) El transcurs del termini de vigència del conveni.

b) L’acord unànime de tots els firmants. Referent a això, s’assenyala que la decisió unilateral de desistir del conveni per qualsevol de les parts, o la inacció o els incompliments de qualsevol de les parts, no impedirà a la resta de firmants del conveni continuar amb les actuacions compromeses.

c) L’incompliment de les obligacions i els compromisos assumits per part d’algun dels firmants. En este cas, qualsevol de les parts podrà requerir fefaentment a la part incomplidora que complisca el que siga procedent en un termini no inferior a un mes, indicant expressament les obligacions o els compromisos que es consideren incomplits. Si, transcorregut el termini indicat en el requeriment, persistira l’incompliment, el president de la Comissió de Seguiment del Conveni haurà de notificar a la part incomplidora la resolució parcial del conveni, respecte als seus drets i obligacions, i subsistirà este amb la resta de les parts del conveni. La part complidora podrà interposar les accions que consideren oportunes per a la reclamació dels danys i perjuís que se li puguen haver causat i que foren imputables a la part incomplidora.

d) La impossibilitat del compliment del seu objecte per l’existència de causes objectives degudament acreditades, causes imprevistes o de força major.

e) Per decisió judicial declaratòria de la nul·litat del conveni.

f) Per qualsevol de les causes d’extinció previstes en el marc de la normativa vigent.

Conseqüències aplicables en cas d’incompliment del conveni:

a. Si una part considera que l’altra ha incomplit les seues obligacions establides en el present conveni, li ho comunicarà (amb còpia a la persona responsable de la Comissió de Seguiment) concretant les obligacions o els compromisos que es consideren incomplits, i requerint-la perquè procedisca al compliment.

b. Si, transcorregut este termini, persistira injustificadament l’incompliment, la part requeridora haurà de notificar a l’altra la concurrència de la causa de resolució, i s’entendrà resolt el conveni, sense perjuí de la liquidació de les obligacions pendents que es dirimiran en la Comissió de Seguiment.

c. En cas d’incompliment del present conveni, s’aplicaran les mesures incloses en la normativa estatal.

El compliment o la resolució del conveni donaran lloc a la liquidació d’este a fi de determinar les obligacions i els compromisos de cada una de les parts en els termes establits en l’article 52 de la Llei 40/2015.

La terminació de la vigència del present conveni per qualsevol de les causes previstes tindrà com a efecte l’extinció, sense perjuí de la indemnització que per danys i perjuís puguen reclamar-se les parts en els casos en què així siga procedent. Les parts firmants, en el si de la Comissió de Seguiment prevista en la clàusula novena, es comprometen a solucionar, mitjançant diàleg i negociació, quantes discrepàncies puguen sorgir en el compliment d’este conveni. En cas de persistir desavinença i de ser procedent un litigi judicial, les parts firmants hauran de sotmetre les discrepàncies al coneixement i la competència de l’orde jurisdiccional contenciós administratiu.

No obstant això, si quan concórrega qualsevol de les causes de resolució del conveni hi ha actuacions en curs d’execució, les parts, a proposta de la Comissió de Seguiment, podran acordar la continuació i finalització d’aquelles que consideren oportunes, establint un termini improrrogable per a la finalització, transcorregut el qual haurà de fer-se la liquidació d’estes en els termes establits en el paràgraf anterior.

Tretzena. Jurisdicció competent

El present conveni té naturalesa administrativa. Les qüestions litigioses que puguen sorgir en la interpretació, el compliment i l’eficàcia del present conveni seran del coneixement i la competència de l’orde jurisdiccional contenciós administratiu.

Serà aplicable la Llei 40/2015, d’1 d’octubre, del règim jurídic del sector públic, i el Decret 176/2014, de 10 d’octubre, del Consell, pel qual es regulen els convenis que subscriga la Generalitat i el seu registre.

En tot el que no està previst en este conveni, seran aplicables els preceptes declarats bàsics de la Llei 38/2003, de 17 de novembre, general de subvencions, les normes contingudes en la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions i les altres normes de dret administratiu aplicable.

Catorzena. Procediment de notificació i comunicació a la Comissió Europea

Les aportacions establides en el present conveni queden excloses de l’àmbit de l’article 107 del Tractat de funcionament de la Unió Europea als efectes previstos en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.

La causa de la no subjecció a la prohibició de l’article 107 del TFUE és que les activitats subvencionades no tenen la condició d’activitat econòmica ni repercutixen en les activitats econòmiques que puguen dur-se a terme, si és el cas, pels beneficiaris de les ajudes.

En atenció a l’exposat, es considera que a les presents ajudes nominatives els són aplicables la dispensa de l’obligació de notificació prevista en l’article 108 del TFUE.

Quinzena. Acreditació documental

Les aportacions documentals que les entitats beneficiàries hagen d’efectuar a l’Administració es faran telemàticament en la seu electrònica de la Generalitat a través de l’adreça d’Internet

<https://www.gva.es/va/inicio/procedimientos?id_proc=95300>

Per a accedir de manera telemàtica al procediment, l’entitat beneficiària haurà de disposar de firma electrònica avançada mitjançant certificat qualificat de representant d’entitat emés per l’Agència de Tecnologia i Certificació Electrònica de la Comunitat Valenciana (ACCV). Així mateix, es podrà utilitzar qualsevol altre sistema de firma electrònica admés per la seu electrònica de la Generalitat.

Així mateix, es firmaran electrònicament, pels qui hi tinguen la competència, aquells documents que s’adjunten i calga firmar.

Setzena. Règim d’accés a la plataforma autonòmica d’interoperabilitat (PAI)

Quan l’administració actuant consulte o arreplegue dades o documents en l’àmbit dels fins d’esta ajuda que estiguen en el seu poder o que hagen sigut elaborats per qualsevol altra administració, el règim aplicable serà el següent:

a) L’òrgan gestor del procediment ha d’estar autoritzat per la persona interessada per a poder consultar les dades d’estar al corrent dels pagaments amb l’Agència Tributària, estatal i autonòmica, i les dades d’identitat fiscal davant de l’Agència Estatal de l’Administració Tributària. En cas contrari, la persona interessada ha d’aportar els documents acreditatius corresponents.

b) L’òrgan gestor del procediment té potestat per a consultar les dades d’estar al corrent amb la Tresoreria de la Seguretat Social. No obstant això, si la persona interessada s’hi vol oposar, és imprescindible que indique la informació concreta de la consulta a la qual s’oposa i els motius que ho justifiquen. Si s’hi oposa, estarà obligada a aportar-hi els documents acreditatius corresponents.

c) L’òrgan gestor podrà verificar l’exactitud de les dades declarades per la persona interessada, d’acord amb el que establix la disposició addicional octava de la Llei orgànica 3/2018, de 5 de desembre, l’article 4 de la Llei 40/2015, d’1 d’octubre, de règim jurídic del sector públic, i l’article 13 de la Llei 38/2003, de 17 de novembre, general de subvencions.

Dessetena. Informació relativa al tractament de dades de caràcter personal

1. La gestió de les ajudes comporta el tractament de dades de caràcter personal, de manera que s’han de complir les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

2. D’acord amb el que preveuen els articles 13 i 14 del Reglament (UE) 2016/679 i l’article 11 de la Llei orgànica 3/2018, de 5 de desembre, respecte del tractament de dades de caràcter personal, cal informar de les dades següents:

a) Nom del tractament: ajudes en matèria de qualitat ambiental

b) Responsable del tractament: persona titular de la subsecretaria de la conselleria competent en matèria de medi ambient.

c) Finalitat del tractament: tramitació d’ajudes en matèria de qualitat ambiental i canvi climàtic.

d) Exercici de drets: les persones interessades tenen dret a sol·licitar l’accés, rectificació i supressió de les seues dades de caràcter personal, així com sol·licitar la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en la següent adreça d’Internet: <https://www.gva.es/va/proc19970>

e) Reclamacions: sense perjuí de qualsevol altre recurs administratiu o acció judicial, si la persona interessada entén vulnerat el seu dret a la protecció de dades, pot reclamar davant la Delegació de Protecció de Dades, de manera presencial o telemàtica, de conformitat amb el que es preveu en la següent adreça d’internet:

<https://mediambient.gva.es/va/proteccio-de-dades>, sense perjuí de la possibilitat de reclamar davant l’Agència Espanyola de Protecció de Dades.

3. De conformitat amb l’article 113 del Reglament (UE) núm. 1306/2013, les dades de les persones beneficiàries seran publicades d’acord amb l’article 111 d’este reglament i podran ser tractades per organismes d’auditoria i investigació de la Unió Europea i nacionals per a salvaguardar els interessos financers de la Unió

4. Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, tindrà l’obligació d’informar dels aspectes següents:

a) La comunicació d’estes dades a l’Administració per al tractament en l’àmbit de les competències pròpies i d’acord amb les finalitats del procediment.

b) La possibilitat que l’Administració faça consultes relacionades amb les seues dades per a comprovar-ne, entre altres aspectes, la veracitat. Si esta consulta necessita una autorització per llei de les persones les dades de les quals s’han de consultar, la persona sol·licitant o el seu representant legal han d’haver obtingut esta autorització, que ha d’estar disponible a requeriment de l’Administració en qualsevol moment.

c) La possibilitat i la manera d’exercir els drets d’accés, rectificació, supressió, limitació del tractament o oposició que l’assistixen en relació amb el tractament de les dades personals pròpies.

Dihuitena. Transparència, subministrament d’informació i dades obertes

Sense perjuí de les obligacions de transparència que té com a entitat pública, en virtut de la Llei 19/2013, de 9 de desembre, de transparència, accés a la informació pública i bon govern, i la Llei 1/2022, de 13 d’abril, de transparència i bon govern de la Comunitat Valenciana, les entitats beneficiàries tenen les obligacions següents:

1. Fer la publicitat adequada del caràcter públic del finançament de programes, activitats, inversions o actuacions de qualsevol mena que siguen objecte de subvenció, incloent-hi el logotip de la Generalitat Valenciana en mitjans de difusió, com ara cartells, materials impresos, mitjans electrònics o audiovisuals i en qualsevol altre mitjà de publicitat que es faça de l’activitat subvencionada.

2. Subministrar a l’entitat concedent, amb requeriment previ, tota la informació que siga necessària per al compliment per esta de les obligacions previstes en la Llei 1/2022, de 13 d’abril, en el termini de 15 dies des del requeriment.

3. La disposició dels nous conjunts de dades que es generen per la formalització i el desenrotllament de les subvencions atorgades per l’Administració de la Generalitat, sempre que siga possible, com a conjunt de dades obertes.

Denovena. Portal de transparència

El present conveni es publicarà en el portal de transparència de la Generalitat Valenciana GVA-Oberta i en els portals de transparència de cada una de les entitats firmants del conveni, d’acord amb el que es disposa en els articles 3, 12.1 i 21.1.a de la Llei 1/2022, de 13 d’abril, de la Generalitat, de transparència i bon govern de la Comunitat Valenciana, en particular, i en l’article 21 del Decret 176/2014.

La publicació del conveni s’ha d’efectuar en el termini de deu dies hàbils des que se’n faça la inscripció en el Registre de Convenis de la Generalitat, segons el que preveu l’article 12.2 del Decret 105/2017, de 28 de juliol, del Consell, de desplegament de la llei de transparència mencionada.

Així mateix, el present conveni serà objecte de publicació en el *Diari Oficial de la Generalitat Valenciana*.

De conformitat amb l’article 18 de la Llei 38/2003, general de subvencions, es remetrà per l’òrgan gestor, a la Base de dades nacional de subvencions, informació sobre la concessió d’esta subvenció en els termes establits en l’article 20 d’esta, i el Reial decret 130/2019, de 8 de març, pel qual es regula la Base de dades nacional de subvencions i la publicitat de les subvencions i altres ajudes públiques.

Per tot això, havent-se complit tots els tràmits previs exigits reglamentàriament i acreditat, per part de l’entitat, el compliment dels requisits exigibles amb caràcter previ a la subscripció d’este document, en prova de conformitat, les parts firmen electrònicament el present conveni en la data indicada en la firma.

València, 29 d'agost de 2024

|  |  |
| --- | --- |
| PER LA CONSELLERIA DE MEDI AMBIENT, INFRAESTRUCTURES I TERRITORI | PEL CONSORCI PER A LA GESTIÓ DE RESIDUS SÒLIDS URBANS DEL BAIX VINALOPÓ (CONSORCI A5) |
| Vicente Martínez Mus | María Magdalena Martínez Martínez» |

  
  

Alacant, 4 de setembre de 2024

María Magdalena Martínez Martínez

Presidenta del Consorci

Amparo Koninckx Frasquet

Secretaria del Consorci